Palauteraportti

= = =Tvt-ajokortti -opintojakso/Tieto- ja viestintätekniikan apurattaat= Takaisin ryhmän sivulle

takaisin OPPI 2 -sivulle

Tarjolla oleva opintojakso Tieto- ja viestintätekniikan apurattaat tarjoaa perusvälineet Oulun yliopisto opetuksen TVT-järjestelmien käyttöön. Opetuksessa ja oppimistehtävien suorittamisessa käytetään kuitenkin paljon muitakin välineitä. Toimisto-ohjelmat ovat opiskelijalle nykymaailmassa välttämättömyys, joten niiden käyttöön opastamisen voisi nostaa isompaan rooliin, nyt on vain tarjolla linkki, joskin erinomaiseen, sivustoon (@http://www.ratol.fi/opensource/). Internetin käyttö on kasvanut räjähdysmäisesti niin myös opetuksessa ja olisi hyvä, jos tässä yhteydessä opiskelijoille tarjottaisiin tietoa verkkokäyttäytymisestä eli netiketistä. Sosiaalisen median käyttö opetuksessa laajenee koko ajan ja sen käytössä oppimisen tukena kaivataan ohjeistusta. Tällä kurssilla voisi olla ohjeita ainakin wikeistä ja blogeista.
 * Yleistä**

Tietosuoja ja tietoturva ovat olennaisia aihepiirejä, kun puhutaan TVT:n turvallisesta käytöstä. Opiskelijoiden on hyvä tiedostaa oikeutensa ja velvollisuutensa sekä ymmärtää, mitä verkossa kannattaa itsestään jakaa. On hyvä muistuttaa myös siitä, että jokaisen on itse huolehdittava omien tiedostojensa tallentamisesta, säilyttämisestä ja poistamisesta. Tekijänoikeusnäkökulmaa on myös syytä käsitellä.

Opintojakso on tarkoitettu itsenäiseen työskentelyyn. Tässä vaiheessa jaksoa ei ole vielä opintopisteytetty, sen sijoittumista tutkintovaatimuksiin nähden ei ole päätetty ja avoimuuskin on vielä auki. Jotta opintojakso olisi mahdollisimman laajasti kaikkien opiskelijaryhmien saavutettavissa, sen tulisi olla avoin ja ilmainen (tai ainakaan hinta ei saisi muodostua esteeksi kurssin suorittamiselle). Jos opintojakso tulee osaksi tutkintovaatimuksia, niin suoritustapa on tärkeä ratkaista niin, että sen pystyy suorittamaan verkossa. Opiskelijaryhmittäin arviointi voitaisiin suorittaa oppiaineessa/laitoksella/osastolla (esim. pienryhmätuutori), kv-asioiden ohjauksessa sekä koulutus- ja tutkimuspalveluissa (täydennyskoulutus ja avoin yliopisto).

Opintojakson rakenne olisi hyvä jakaa ydinainekseen ja lisämateriaaliin, koska tietoa on valtavasti ja linkkejä paljon muille sivuille.

Opintojakson materiaalissa ja erityisesti aloitussivulla tulisi ottaa kaikki opiskelijaryhmät huomioon siten, että alussa kerrotaan kenelle kaikille jakso on suunnattu. Samoin on syytä erotella aines, joka ei koske kaikkia opiskelijoita. Esimerkiksi viittaus tentti-ilmoittautumismahdollisuuteen WebOodissa ei koske avoimen eikä täydennyskoulutuksen opiskelijoita.
 * Opintojakso eri opiskelijaryhmien näkökulmasta**

Sivusto on ensivaiheessaan suunnattu suomenkielisille perusopiskelijoille. Ulkomaalaisten perustutkinto-opiskelijoiden, kuten myös nykyään useiden jatko-opiskelijoiden, palvelu paranee sivuston englanniksi muokkaamisen myötä. Tällöin ei välttämättä ole tarpeen kääntää kaikkea englanniksi, vaan kannattaa käyttää hyväksi jo valmiina olevia sivustoja, joihin ohjata linkkien kautta. Tärkeintä on kääntää nimenomaan ne sivut, jotka koskevat Oulun yliopiston käytäntöjä, kuten esimerkiksi kirjaston käytön ohjeet, sekä apurattaiden pääsivut.

Avoimen yliopiston uusi opiskelija on samassa tilanteessa kuin uusi perusopiskelijakin eli yliopiston järjestelmät ovat hänelle ennestään tuntemattomia. Opintojakso tarjoaa silloin hyvän mahdollisuuden tutustua käytänteisiin itsenäisesti opiskellen. Avoimen opiskelijalta puuttuu kuitenkin usein ryhmän/vuosikurssin/opiskelijatuutorin tuki ja siksi tuen tarjoaminen esim. etäohjauksena verkossa olisi tärkeää. Avoimen yliopiston opiskelija opiskelee usein tutkintotavoitteisesti, joten senkin takia olisi eduksi, jos TVT-taidot saadaan jo opintojen alkuvaiheessa riittävälle tasolle. Näin mahdollinen siirtyminen perusopiskelijaksi tapahtuu vaivattomasti. Opintojakso voisi liittyä pakollisena opintojaksona avoimen yliopiston opintoihin.

Opintojakson toteuttamisen reunaehtoina ovat luonnollisesti yliopiston Confluence Wiki -järjestelmän rajoitteet. Confluencen käyttäjäystävällisyys, varsinkin henkilöille joilla voi olla puutteita TVT-taidoissa, voi olla haastavaa. Navigointi sivustolla on hankalaa johtuen mm. siitä, että sivupalkissa alasivut ovat eri järjestyksessä kuin miten ne esitetään varsinaisella sivulla. Joidenkin asioiden sijoituspaikka oli myös hieman epälooginen, esimerkiksi toimisto-ohjelmiin johtava linkki voisi olla suoraan Perustyökaluissa ja palveluissa, eikä Työaseman käyttö -sivulla. Ulkoisen materiaalin linkitys voi olla käyttäjien kannalta joskus hämäävää. Miettia voisi esim. selkeää indikointia sille, milloin siirrytään ulkoiselle sivustolle.
 * Muita huomioita**

Terminologiasta heräsi kysymys, onko opiskelijalle täysin selvää, mikä on työasema, vai ovatko kaikki käytettävissä olevat työasemat ja koneet hänelle vain tietokoneita. Edelleen koko sivuston nimessä on tieto- ja viestintätekniikka, ja muualla puhutaan TVT:stä - vaikkapa etusivulla voisi olla 'tieto- ja viestintätekniikka eli TVT. Lyhenteen käytössä on myös tarpeen johdonmukaisuus: käytetään vain yhtä kirjoitustapaa ja tarkistetaan yhdyssanoissa, että kokonaisuus on järkevä (vrt. TVT-työskentelytila = tieto- ja viestintätekniikkatyöskentelytila?). Pitkien tekstien luettavuutta voisi parantaa listaamalla asioita, esim. osaamistavoitteissa "Opit kurssilla seuraavia taitoja:...". Teksti kaiken kaikkiaan kaipaa vielä oikolukua ja epäloogisuuksien korjaamista (esim. aloitustehtävässä tuskin kannattaa vasta opintonsa aloittaneelta kysyä, "Millaisia ongelmatilanteita olet kokenut yliopiston TVT-työskentelytiloissa?").

Opintojaksoon olisi hyvä liittää jonkinlainen mahdollisuus saada tukea esim. tuutorilta tai opintoneuvojalta. Tämä voisi olla esimerkiksi kysymyksiä ja vastauksia -keskustelupalsta, jossa kysymyksiin vastattaisiin kootusti jonkin tietyn ajanjakson sisällä. Tietysti myös opiskelijat voisivat vastata toisilleen. Tähän yhteyteen syntyisi ajan kanssa usein kysyttyä -osa. Myös harvakseltaan, mutta säännöllisesti tarjolla oleva chat-vastaanotto voisi toimia. Opiskeluohjeissa voisi myöskin mainita, että opiskelijoitten on täysin mahdollista perustaa esimerkiksi omia opintopiirejä, mikä mahdollistaisi vertaistuen ja yhteisöllisen oppimisen, vaikka varsinainen työskentely onkin itsenäistä.

Kirjaston esittelyssä puhutaan vielä Snellmanian kirjastosta, nykyisin se on yhdistetty pääkirjastoon = Pegasus.

takaisin OPPI 2 -sivulle